Deset godina nakon Enrona - ukazivanje na nepravilnosti postalo je lakše
Robert Prentice: "Slaba strana sadašnjih zakona je to što nekad pritužbe zaposlenih nisu utemeljene, a zakon ih potiče"
Gordon Massie: "Ljudi žele da se posluje po pravilima. Ne žele lagati, ne žele tajiti ono što znaju. Ali, u prilično su teškoj poziciji. Prijeti im osveta pretpostavljenih, gubitak posla, čak i čitave profesionalne karijere." Prije desetak godina američku su poslovnu scenu potresali skandali vezani uz poslovnu etiku. Zbog pronevjera i malverzacija u firmama kao što su bile Enron i Worldcom javnost je izgubila povjerenje u korporacije. Kongres Sjedinjenih Država je odgovorio usvajanjem zakona koji oštrije regulira poslovno knjigovodstvo te kažnjava osvećivanje protiv zaposlenika koji su upozorili na kršenje zakona. Greg Flakus je u Houstonu razgovarao s jednim takvim čovjekom, bivšim zaposlenikom osiguravajuće firme AIG. Gordon Massie je 2001. upravljao financijskim fondom od nekoliko milijardi dolara. To je bilo nakon što je firma u kojoj je radio, American International Group, preuzela korporaciju American General Corproation. Gordon Massie kaže da mu je uskoro postalo jasno da u fondu kojim on upravlja nešto nije u redu: "To je bio trenutak kada sam shvatio da moja firma ne vodi solidno knjigovodstvo kada su u pitanju vrijednosnice visokog rizika." Kaže da je pokušao ukazati na nepravilnosti, ali je ispravak bio nemoguć: "Postajalo je očito da je na djelu prijevara, i da se ona tiče i mene. Ali, isto tako, te malverzacije u knjigovodstvu događale su se širom firme." Zbog ukazivanja na njih, Gordon Massie kaže da je u firmi bio 'marginiliziran' i na kraju je, 2005., iz nje otišao. Ubrzo zatim, počele su istrage knjigovodstvene prakse u AIG-u. Nekoliko godina kasnije, osiguravajuća firma AIG je propala. Gordon Massie je prošle godine objavio knjigu The Whistleblower Dilemma u kojoj opisuje svoje napore da se isprave neregularnosti. On danas predaje o poslovnoj etici s posebnim naglaskom na ulogu takozvanih 'zviždača' – zaposlenika koji ukazuju na nezakonitosti i druge neregularnosti. 'Ti ljudi žele da se posluje po pravilima. Ne žele lagati, ne žele tajiti ono što znaju. Ali, u prilično su teškoj poziciji. Prijeti im osveta pretpostavljenih, gubitak posla, čak i čitave profesionalne karijere." Gordon Massie se po odlasku iz AIG-a u psihičkom smislu osjećao vrlo slabo, ali kaže da se 'osjećao bolje kada je počela istraga'. Jedna od posljedica etičkih skandala s početka prošlog desetljeća je i Zakon Sarbanes–Oxley koji bolje štiti ljude poput Gordona Massiea. Međutim, nekada je poslovna praksa u velikim firmama jako složena. Kako kaže Robert Prentice, profesor poslovnog menadžmenta na Sveučilištu Texas, često je teško reći je li na djelu prijevara ili ne: "Ovaj zakon potiče na ukazivanje na nepravilnosti od strane zaposlenih. On ih štiti i nagrađuje. Slaba je strana to što ponekad možda takve zamjerke i pritužbe nisu utemeljene, a zakon ih potiče." Robert Prentice kaže da korporacije moraju imati jasan i strog etički pravilnik kojeg – naglašava on – svi uzimaju vrlo ozbiljno. Pogotovo se to odnosi na vrh firme, napominje Robert Prentice. Takozvani zviždači su u podvojenoj situaciji – oni naime također žele biti i lojalni svojoj firmi. Pritisak da se nepravilnosti ignoriraju je vrlo velik – kaže Gordon Massie.